สทนช. คาด ฝนจะมาช้ากว่าปกติ 1 สัปดาห์ ฝนเริ่มตกสัปดาห์ที่ 3 ของเดือนนี้
นายสุรสีห์ กิตติมณฑล เลขาธิการสำนักงานทรัพยากรน้ำแห่งชาติ (สทนช.) กล่าวว่า คาดการณ์ฤดูฝนปี 2566 นี้ จะล่าช้ากว่าปกติประมาณ 1 สัปดาห์ โดยมีแนวโน้มจะเข้าสู่ฤดูฝนในสัปดาห์ที่ 3 ของเดือนพฤษภาคมเป็นต้นไป ส่วนการที่ปีนี้จะเกิดสถานการณ์เอลนีโญ ตั้งแต่เดือนกรกฎาคม - กันยายนเป็นต้นไป แต่ประเมินแล้วว่าแนวโน้มปริมาณฝนปีนี้น่าจะยังอยู่ในเกณฑ์ค่าเฉลี่ยหรือต่ำกว่าค่าเฉลี่ยเล็กน้อย ประมาณร้อยละ 5-10 เมื่อรวมกับสถานการณ์น้ำต้นทุนที่กักเก็บในเขื่อนและอ่างเก็บน้ำที่ขณะนี้มีค่อนข้างมาก ประมาณร้อยละ 50 สถานการณ์น้ำปีนี้จึงน่าจะใกล้เคียงกับปี 2561-2562 ซึ่งได้มีการนำข้อมูลปีดังกล่าวมาวิเคราะห์ กำหนดเป็น 12 มาตรการรับมือฤดูฝนนี้ เชื่อมั่นว่าด้วยความร่วมมือของทุกภาคส่วนในการบริหารจัดการน้ำอย่างประณีต จะสามารถเติมน้ำต้นทุนให้อยู่ในปริมาณร้อยละ 70-80 ในช่วงต้นฤดูแล้งได้ ซึ่งเป็นปริมาณใกล้เคียงกับปีที่ผ่านมา อย่างไรก็ตามยังคงขอความร่วมมือประชาชนใช้น้ำอย่างประหยัดและรู้คุณค่า หากประชาชนที่มีพื้นที่ให้พัฒนาแหล่งเก็บน้ำสำรองในพื้นที่ของตนเอง เพื่อเป็นการบริหารความเสี่ยงของตนเองระดับหนึ่งนายสุรสีห์ กล่าวด้วยว่า จากที่กรมอุตุนิยมวิทยา คาดการณ์ว่ามีแนวโน้มที่จะเกิดพายุหมุนเขตร้อน 1-2 ลูกจะเข้าสู่ประเทศไทย แม้จะยากที่จะประเมินว่าจะเข้ามาส่วนใดของประเทศ แต่คาดว่าประชาชนที่มีพื้นที่สามารถใช้ประโยชน์จากพายุหมุนดังกล่าวช่วยเติมน้ำต้นทุนได้ ขอให้ติดตามการณ์พยากรณ์อย่างใกล้ชิดต่อไป